Ledja Liku

Ledja Liku (lindur më 21 dhjetor 1985) është producente televizive, autore dhe producente ekzekutive shqiptare. Ajo është e njohur për punën e saj në Top Channel, ku ka qenë e përfshirë si autore dhe producente ekzekutive në disa programe si: Top Fest, Summer Fest, Top Talent, StarTop ,Yjet Shqiptarë të Diasporës dhe Fun Camp.

 Jeta dhe arsimi 
Liku ka lindur në Tiranë, ku ka ndjekur studimet universitare për shkenca politike në Universiteti i Tiranës. Më pas ka përfunduar studimet master në fushën e multimedias dhe marketingut në Kroaci.

 Karriera 
Liku e nisi karrierën e saj televizive në vitin 2003 në Top Channel, ku punoi në redaksinë e emisionit investigativ Fiks Fare.  
Nga viti 2005 deri më 2012 ajo ishte pjesë e festivalit muzikor Top Fest si menaxhere prodhimi dhe redaktore. Nga viti 2006 deri më 2016, ajo u angazhua edhe në redaksinë e lajmeve si koordinatore prodhimi dhe më pas menaxhere, duke prodhuar njëkohësisht transmetime live të zgjedhjeve në vitet 2007, 2009, 2011, 2013 dhe 2015.

Në periudhën 2012–2015, Liku ishte producente ekzekutive dhe autore e spektaklit veror Summer Fest, një turne muzikor i transmetuar nga Top Channel. Gjatë të njëjtës periudhë ajo ishte producente ekzekutive e lojës televizive Minute to Win.  

Në vitin 2013, ajo ishte autore dhe producente e dokumentarit Vaçe Zela: Jeta përtej një miti. Në vitet 2015–2016 bashkëproduhoi dokumentarin mjedisor Wild Albania në bashkëpunim me Looks Film Berlin.

Në vitin 2018, Liku krijoi dhe prodhoi spektaklin e talentëve Top Talent (2018–2020).  

Që prej vitit 2019, ajo është autore e programit Diaspora, përmes të cilit ka realizuar mbi 90 intervista me shqiptarë që jetojnë në vende të ndryshme të botës.

Në nëntor të vitit 2020, ajo krijoi serinë dokumentare Shqiptarët e Amerikës, ndërsa më pas ishte autore dhe producente e programit të marketingut Best Offer.

Projektet e saj më të fundit përfshijnë programin politik Kandidati (2021–2022), garën për sipërmarrje StarTop (2022–2023) dhe spektaklin e talentëve Yjet Shqiptarë të Diasporës (2024–2025).  

 Referime 

Kategoria:Njerëz nga Tirana
Kategoria:Personalitete televizive shqiptare